stanford-oval/wikipedia huggingface dataset:
הלחימה בנפת מרג' עיון במלחמת חרבות ברזל
רקע

ב-7 באוקטובר 2023 יצאו מספר ארגוני טרור מרצועת עזה, בהובלת גדודי עז א-דין אל-קסאם של חמאס, לטבח שבעה באוקטובר שכלל טבח המוני ופשעים נגד האנושות. נרצחו בו 1,145 ישראלים ואזרחים זרים. בתגובה פתחה ישראל במלחמת חרבות ברזל. כבר למחרת הצטרף ארגון הטרור חזבאללה למערכה והחל בירי תלול-מסלול על ישראל מלבנון, על מנת לרתק כוחות גדולים של צה"ל לצפון, ולהפעיל לחץ על ישראל לסיום המערכה על ידי עקירת עשרות אלפי תושבי קו העימות מבתיהם.
במשך חודשים התרכזה ישראל בלחימה בעזה נגד חמאס, ובמהלך ספטמבר 2024 העבירה את עיקר המאמצים צפונה, עם פתיחת מבצע חיצי הצפון, שכלל שורת סיכולים ממוקדים שבהם נהרגו רוב בכירי חזבאללה, בהם ראש הארגון חסן נסראללה, ומפקדי הזרוע הצבאית אבראהים עקיל ועלי כרכי. לצד זאת הותקפו על ידי חיל האוויר הישראלי אלפי מטרות של חזבאללה בלבנון, בהן מאות משגרי רקטות, מחסני תחמושת, מפקדות תת-קרקעיות ונשק אסטרטגי. בתקיפות הושמדו אלפי רקטות ונהרגו מאות מחבלי חזבאללה, והארגון ספג מכה קשה. בנוסף, מתחילת המלחמה ביצע צה"ל עשרות פשיטות קומנדו חשאיות בכפרים שליד הגבול על מנת לאסוף מודיעין, לסכל תשתיות טרור ולהכין את הקרקע לתמרון צבאי. בצפון ישראל נפגעו יישובים רבים כתוצאה מהירי של חזבאללה.
בלילה שבין 30 בספטמבר ל-1 באוקטובר 2024 פתח צה"ל בהובלת פיקוד הצפון בתמרון קרקעי בלבנון במטרה להחזיר את התושבים לצפון בבטחה.
סיכולים של מפקדים

ב-6 באוקטובר חיסלו מטוסי קרב של חיל האוויר הישראלי את מפקד הפלוגה של מרחב כפר כילא בארגון הטרור חזבאללה, ח'דר עלי טוויל.
ב-7 באוקטובר, בשורת התקפות של מפקדות בדרום לבנון, חוסלו אחראי גזרת חג'ייר חוסיין טלאל כמאל, אחראי גזרת חג'ייר היוצא מוסא דיאב ברכאת, אחראי המבצעים בגזרת חג'ייר מחמוד מוסא כרניב ואחראי הארטילריה בגזרת חג'ייר עבדאללה עלי דקיק.
ב-10 באוקטובר נהרג מפקד מרחב חולא אחמד מוסטפא אל-חאג' עלי בסיכול ממוקד.
ב-18 באוקטובר 2024 הרגו מטוסי חיל האוויר בהכוונת אוגדה 98 את מוחמד חוסיין רמאל, מפקד מתחם א-טייבה.
הקרבות בשורה הראשונה של הכפרים > קרב כפר כילא

ב-1 באוקטובר 2024 נכנסו כוחות צה"ל ללבנון והתחילו בפלישה לתוך כפר כילא.
ב-2 באוקטובר נכנסו כוחות אוגדה 36 ללבנון והתפצלו: כוחות גולני התחילו לנוע לכיוון מארון א-ראס, ושאר האוגדה הצטרפה לכוחות בתוך כפר כילא. הכוחות שהתחילו לנוע לכפר כילא נכנסו דרך הר נוטר.
התחילו באזור קרבות בין הצדדים וחזבאללה ירה עם רקטות, השתמש בפצצות וירה לכיוון הכוחות.
ב-3 באוקטובר דווח באוגדות על חוליות נוספות של מחבלים שהצטרפו להילחם בכוחות צה"ל.
ב-1 בנובמבר פורסם כי חצי מהכפר שוטח. בכפר נמצאו תשתיות טרור רבות, בהם משגרי-רקטות רב-קניים.
ב-8 בנובמבר הפציץ צה"ל כבישים בתוך הכפר.
ב-10 בנובמבר תקף חזבאללה את כוחות צה"ל בכפר 3 פעמים שונות.
ב-11 בנובמבר טען חזבאללה לירי רקטות לכיוון כוחות בכפר.
ב-12 בנובמבר התחילה עוצבת האש להתקדם לכיוון דיר מימאס וא-טייבה מתוך כפר כילא.
הקרבות בשורה הראשונה של הכפרים > קרב אל-עדייסה

לפנות בוקר ב-2 באוקטובר, כוח של יחידת אגוז וגדוד 101 של הצנחנים נע לעבר הכפר אל-עדייסה. נתיב התנועה של כוח אגוז נצפה בידי אנשי חזבאללה מבעוד מועד, ועשרות מחבלי כוח רדואן חיכו במארב לכוח הישראלי. לוחמי אגוז פעלו בערפל, וכאשר נכנסו לאחד המבנים בכפר, סביב 04:30 לפנות בוקר, נפתחה עליהם אש מהמבנה וממספר כיוונים במקביל. במקביל לחילופי האש שהתנהלו עם המחבלים, פונו פצועים לאחור על ידי לוחמי אגוז ולוחמים נוספים שהוזעקו למקום: כוח לוחמים מגדוד 101 וכוח חילוץ של יחידה 669. בשלב מסוים עלה חשד שמחבלי רדואן חטפו את גופתו של אחד מלוחמי אגוז, אך החשד נשלל לאחר הסתערות קדימה של לוחמי אגוז ולוחמי 101. במהלך הקרב נהרגו 5 לוחמי אגוז בהם: סרן איתן אוסטר, סרן הראל אטינגר, רס"ל נועם ברזילי, רס"ל אור מנצור, ורס"ל נזר איטקין. בנוסף נהרג סרן איתי אריאל גיאת, קצין מיהל"ם. 36 לוחמים נפצעו. מחבלי רדואן נסוגו במהלך הלחימה לתוך מסגד והתבצרו בו. לפחות 30 מחבלי רדואן חוסלו בקרב בעזרת הפעלות אש ומטרות קרב מהאוויר.
ב-20 באוקטובר דווח בלבנון שצה"ל מפציץ מבנים בכפר שמהם ניתן לתצפת על כפרי צפון ישראל.
ב-24 באוקטובר שיגר חזבאללה רקטות על כוחות צה"ל בכפר.
נכון ל-3 בנובמבר כ-20% מהכפר נהרס/נפגע.
הקרבות בשורה הראשונה של הכפרים > קרב מיס אל-ג'בל

ב-1 באוקטובר התחילו כוחות צה"ל בפלישה לכפר מיס אל-ג'בל. כדי לעזור בלחימה, חיל האוויר תקף 100 מטרות של חזבאללה במרחבים הקרובים לכפר. את התמרון הקרקעי הובילה חטיבת אלכסנדרוני.
באחד הבתים בכפר, צה"ל מצא מנהרה באורך 150 מטרים. המנהרה והבית הושמדו. ב-5 בנובמבר פורסמו תמונות לוויין לפיהם כ-28% מהכפר שוטח.
הקרבות בשורה הראשונה של הכפרים > קרב מוחייביב

בליל 4 באוקטובר 2024 פרצו כוחות גדחה"ן 9227 מעברים במכשול הישראלי שבגבול ישראל–לבנון, על מנת לאפשר היערכות לכניסה לתמרון של צק"ח "הזקן" ליום המחרת, ובליל 5 באוקטובר חצו הצק"גים גדס"ר 6628 וצק"ג החי"ר 5030 את מכשול הגבול לכיבוש יעדים השולטים על מרחב המכשול, כל זאת על מנת לייצר תנאים נוחים ליציאה להתקפה למרחב הכפר.
בליל 6 באוקטובר חצו את הגבול יתר כוחות הצק"ח, בהם צק"ג השריון 121, צק"ג 7012 וגדחה"ן 9227, בצורת קרב התקפה על יעדי הכפר מוחייביב. על צוות הקרב הגדודי של גדוד 7012 תחת פיקודה של חטיבת "הזקן", הוטלה המשימה לכבוש את הכפר מוחייביב ולהשמיד את התשתיות הצבאיות שבנה חזבאללה בכפר, בדגש על תשתיות התקפיות של כוח רדואן.
בבוקר 7 באוקטובר, שנה לאחר גיוסם ללחימה, הסתער גדוד 7012 של חטיבת אלכסנדרוני, בפיקודו של סא"ל אחיקם הלפרין, על הכפר מוחייביב בהתקפה שבה התנהלו קרבות קשים נגד כוח חזבאללה. לוחמי הגדוד נתקלו במחבלים בהיתקלויות מטווח קצר, ואלו חוסלו בסיוע צמוד של לוחמי השריון ומסוקי קרב של חיל האוויר. לאחר מספר ימי קרבות בפאתי ובלב הכפר מוחייביב, הושגה שליטה מבצעית על הכפר.
במהלך 12 ימי הלחימה, איתרו וחשפו לוחמי צק"ח 8 "הזקן" עשרות מתחמי שהייה ומסתור של מחבלי חזבאללה, בהם פירי כניסה לתווך התת-קרקעי, מנהור תת-קרקעי, מחסני אמל"ח ומגוון בתי מסתור לפעילים ומתחמים להיערכות לקראת יציאה להתקפה לשטח ישראל. בנוסף חשפו הלוחמים כמעט בכל בית בכפר אמל"ח מסוגים שונים, אמצעי תצפית מתקדמים, טילי נ"ט, נק"ל ורימונים, מטענים ורקטות עתירות משקל לשיגור ישיר.
בליל 10 באוקטובר חשפו כוחות גדחה"ן 9227 את מתחם המנהור התת-קרקעי הגדול ביותר שנראה עד אז על אדמת לבנון – למעלה מ-500 מטרים של תווך תת-קרקעי, ובעומק של 300 מטרים לתוך הגבעה שמתחתיה נחפר. במתחם התגלו עמדות שהייה לזמן ממושך, חדרי לינה, חדרי אחסון מזון, שירותים ומקלחות, חדרי גנרטורים, חדרי תקשורת ופיקוד, ומצבורי אמל"ח גדולים ומשמעותיים שנועדו להוות נקודת זינוק ליציאה להתקפה לעבר שטחי מדינת ישראל. דובר צה"ל תא"ל דניאל הגרי ביקר במנהרה ופרסם סרטון שבו הוא הציג לציבור את הממצאים שאותרו בתוכה.
לצד גילויי התווך התת-קרקעי, השמידו כוחות גדחה"ן 9227, בהם פלוגות הפלסים ופלוגת הצמ"ה, למעלה מ-400 בתי מחבלים, בדגש על מרכז הכפר מוחייביב שהושמד כליל לרבות צירי הגישה אליו. במהלך 7 ימי עבודה מאומצים בין 11–18 באוקטובר, כוחות יחידת יהל"ם בשילוב עם גדחה״ן 9227, מיפו את המנהרה, הוציאו מתוכה ממצאים והכינו אותה להשמדה. כחלק מהכנת המנהרה להשמדה, הזרימו לתוכה עשרות טונות של חומרי נפץ, באופן מכני וידני. ב-18 באוקטובר בשעה 12:00, בתזמון מדויק, הושמדה המנהרה על כלל מערכיה.
בכפר הושמדו למעלה מ-400 מבנים ותשתיות שהופללו ובהם אותרו אמל"ח, מפקדות ומתחמי שהייה ומסתור של מחבלי חזבאללה. אותרו והושמדו עשרות סוגי אמל"ח שונים. הושמדו כלל מרחבי התווך התת-קרקעי שאפשרו היערכות מחבלי חזבאללה ליציאה להתקפה לעבר שטח מדינת ישראל.
המערך הצבאי של חזבאללה בגזרת מוחייביב הוכרע והושמד באופן מוחלט.
ב-1 בנובמבר פורסם כי מרכז הכפר שוטח לחלוטין.
הקרבות בשורה הראשונה של הכפרים > קרב חולא

ב-23 באוקטובר, חזבאללה ירה רקטות לכיוון כוחות של צה"ל שהתחילו בפלישה למערב הכפר חולא.
ב-2 בנובמבר מספר מחבלי חזבאללה ניסו לבצע מארב בכפר, המחבלים נהרגו.
הקרבות בשורה הראשונה של הכפרים > קרב מרכבא

ב-14 באוקטובר 2024, כוחות של אוגדה 98 בהובלת צק"ח 7. תחת הצק"ח היו צק"ג 82, גדחה"ן 603, צק"ג 101 וצק"ג 5528. הכוחות נכנסו אל תוך הכפר מרכבא וחזבאללה ירה לעברם רקטות.
ב-15 באוקטובר, חזבאללה טען שכוחותיו ירו רקטות לכיוון חיילים נוספים של אוגדה 98 שנכנסו אל תוך הכפר. בנוסף באותו יום נעצרו 3 פעילי חזבאללה.
ב-16 באוקטובר, ISW דיווח על קרבות בין אוגדה 98 לכוח רדואן ליד הכפר מרכבא.
ב-18 באוקטובר, מטוסי חיל האוויר תקפו עשרות מטרות בתוך הכפר.
ב-20 באוקטובר דווח בלבנון שצה"ל מפציץ מבנים בכפר שמהם ניתן לתצפת על כפרי צפון ישראל. בנוסף דווח שצה"ל שלח אל תוך הכפר טנקים משני בסיסים שונים.
ב-21 באוקטובר, חזבאללה טען שכוחותיו התחילו בניסיונות להדוף את צה"ל בכפר. לאחר הדיווחים צה"ל דיווח על לפחות עשרה הרוגים לחזבאללה.
ב-10 בנובמבר חזבאללה תקף עם עשרות רקטות חיילי צה"ל שפעלו בכפר.
צק"ח 7 (שריון וצנחנים) השמידו כמעט לחלוטין את כפר מרכבא במהלך הלחימה ולפני היציאה מהכפר.
הקרבות בשורה הראשונה של הכפרים > קרב רב א-ת'לאת'ין

ב-15 באוקטובר דווח על קרבות בכניסה לכפר רב א-ת'לאת'ין, כניסה של אוגדה 98 ללחימה בכפר בהובלת צק"ח צנחנים.
ב-16 באוקטובר דווח על קרבות נוספים יותר עמוק בכפר אך עדיין באזור דרומי. בקרבות נהרגו מספר מחבלים של כוח רדואן של חזבאללה.
ב-20 באוקטובר דווח בלבנון שצה"ל מפציץ מבנים בכפר שמהם ניתן לתצפת על כפרי צפון ישראל.
ב-26 באוקטובר לוחמי הצנחנים ולוחמי יהל"ם השמידו תשתית תת-קרקעית אסטרטגית של כוח רדואן מתחת לכפר באמצעות 400 טונות חומר נפץ. הפיצוץ היה עז כל כך שנקלט בחיישנים שאמונים על מתן התראה על רעידות אדמה בישראל, כך שתושבים עד אזור חיפה (כולל) קיבלו התראת שווא מיישומון פיקוד העורף על רעידת אדמה בעוצמה של 4.5 בסולם ריכטר.
הקרבות בשורה הראשונה של הכפרים > קרב אל-עמרה

ב-30 באוקטובר צה"ל השמיד מגדל תצפית באזור אל-עמרה.
הקרבות בשורה הראשונה של הכפרים > קרב ח'ירבת א-דווייר

ב-30 באוקטובר דווח לפי תמונות לוויין כי כוחות רגליים נכנסו אל תוך הכפר, וב-31 באוקטובר דווח כי הכפר נכבש.
הקרבות בשורה הראשונה של הכפרים > קרב מיסאת

ב-30 באוקטובר דווח לפי תמונות לוויין כי כוחות רגליים נכנסו אל תוך הכפר, וב-31 באוקטובר דווח כי הכפר נכבש.
הקרבות בשורה השנייה של הכפרים > קרב אל-ח'יאם > קרב וזאני

ב-30 באוקטובר דווח לפי תמונות לוויין כי כוחות רגליים נכנסו אל תוך הכפר וזאני, וב-31 באוקטובר דווח כי הכפר נכבש.
הקרבות בשורה השנייה של הכפרים > קרב אל-ח'יאם > הקרב במזרעת סרדה

ב-29 באוקטובר דווח לפי תמונות לוויין כי כוחות רגליים נכנסו אל תוך הכפר, וב-30 באוקטובר דווח כי הכפר נכבש.
הקרבות בשורה השנייה של הכפרים > קרב אל-ח'יאם > הקרב בעיירה

ב-30 באוקטובר דווח כי כוחות מאוגדה 98 נשלחו עם טנקים לאל-ח'יאם על מנת לכבוש את העיירה, לעזור לחטיבת ההרים לכבוש את הכפרים בשתי השורות הראשונות בנפה ולהגיע אל הליטני דרך הכפר קליעה.
ב-16 בנובמבר דווח כי צה״ל מתקדם באזור אל-ח'יאם על מנת לכבוש את העיירה. ההתקדמות באה לאחר חודש של הפצצות של העיירה.
לקראת הלילה ערוצים לבנונים דיווחו כי צה"ל סיים לכבוש את האזורים מדרום לאל-ח'יאם והתחילו בפלישה אל תוך מזרח העיירה.
צה"ל התחיל את הקרב באל-ח'יאם משני צדדים, מזרח ודרום העיירה. בדרום העיירה יש שני צירי לחימה, הציר הראשון דרך מזרעת סרדה לכיוון המשחטה בעיירה והשכונה הדרומית, והציר השני מהכפר וזאני לכפר עין ערב לכיוון וַ֫טַא אל-ח'יאם, המישור שממזרח לעיירה.
לאחר כ-40 דקות דרום העיירה נכבש על ידי כוחות צה"ל. הכוחות ירו פצצות תאורה במרחב.
ב-17 בנובמבר, לאחר סיום תהליך הכיבוש של דרום העיירה, טנקים נצפו במישור אל-ח'יאם מערבית לצפון העיירה. הכוחות ממזרח תפסו שטח והתחילו לתפוס עוד שטח בצפון העיירה ובאותו זמן הכוחות בדרום העיירה התחילו להתקדם צפונה יותר לכיוון מרכז העיירה. באזור וַ֫טַא אל-ח'יאם, המישור שממזרח לעיירה, צה"ל הפציץ מבנים וכוחות ירו ארטילריה על הכפרים שמצפון לעיירה על מנת למנוע הגעת תגבורת.
ב-18 בנובמבר צה"ל המשיך להילחם בשכונות הדרומיות והמזרחיות של העיירה.
ב-19 בנובמבר, לפי דיווחים בלבנון, אוגדת הבשן חזרה לתמרן בלבנון ביחד עם אוגדה 98 והתחילה להתקדם לצפון אל-ח'יאם. צה"ל התחיל להפציץ מבנים בעיירה ולקראת הערב כיתר אותה ונכנס לחלקה הצפוני.
ב-20 בנובמבר צה"ל התחיל להתקדם למרכז העיירה.
ב-26 בנובמבר פרסם דובר צה"ל שאוגדה 98 חיסלה את מפקד הגזרה המרכזית, בה פעלה האוגדה. לפי פרסומים מאוחרים יותר הגזרה בה פעלה האוגדה היא גזרת אל-ח'יאם.
הקרבות בשורה השנייה של הכפרים > קרב דיר מימאס

ב-12 בנובמבר עוצבת האש התחילה להתקדם לכיוון דיר מימאס וא-טייבה מתוך כפר כילא.
הקרבות בשורה השנייה של הכפרים > קרב א-טייבה

ב-12 בנובמבר עוצבת האש התחילה להתקדם לכיוון דיר מימאס וא-טייבה מתוך כפר כילא.
הקרבות בשורה השנייה של הכפרים > קרב נחל סלוקי

ב-13 בנובמבר דווח על ירי ארטילרי בקרבת נחל סלוקי.
הקרבות בשורה השנייה של הכפרים > קרב טלוּסָה

ב-14 בנובמבר תמונות לוויין הראו כוחות מאוגדה 98 מתקדמים לכיוון הכפר טלוסה.
ב-15 בנובמבר כוחות צה"ל פלשו אל תוך הכפר והתחילו קרבות ברחבי הכפר.
ב-16 בנובמבר רשמית הכפר נפל לידי צה"ל וכוחות התחילו לשטח אותו.
הקרבות בשורה השנייה של הכפרים > קרב בני חיאן

ב-20 בנובמבר העיירה בני חיאן נכבשה על ידי כוחות צה"ל.
הקרבות בשורה השנייה של הכפרים > קרב מג'דל סלם

ב-20 בנובמבר צה"ל התחיל להתקדם לכיוון הכפר מג'דל סלם.
הקרבות בשורה השלישית של הכפרים > קרב אבל א-סקי

ב-20 בנובמבר צה"ל התחיל להתקדם ולהפגיז את העיירה אִבּל א-סַקי.
ראו גם

הלחימה ברצועת עזה במלחמת חרבות ברזל
מבצע חיצי הצפון
החזית הצפונית במלחמת חרבות ברזל
טבעת האש האיראנית
הלחימה בנפת בינת ג'בייל במלחמת חרבות ברזל
הלחימה בנפת חאצביא במלחמת חרבות ברזל
התמרון הקרקעי בנפת צור במלחמת חרבות ברזל
11 (אלבום)

11 הוא אלבום האולפן השביעי של הזמר הישראלי איתי לוי שיצא לאור ב-16 במרץ 2025.
רקע

האלבום נולד מתוך תהליך יצירה מעמיק ורב-שלבי. בתחילה, לוי הקליט אלבום שלם שהוחלט לגנוז, מה שהוביל אותו לחפש כיוונים מוזיקליים חדשים. במהלך העבודה על 11, הוא שיתף פעולה עם יוצרים כמו רון ביטון, מאור שטרית ומתן דרור. שבוע לפני יציאת האלבום, לוי בחר לוותר על שיתופי פעולה שהוקלטו עם אמנים נוספים, במטרה לשמור על אחידות האלבום.
הרכב

האלבום מציג מגוון ז'אנרים מוזיקליים, המשלבים פופ, מזרחית ואלמנטים ים-תיכוניים. האווירה הכללית של האלבום נעה בין קצביות לבלדות, עם דגש על נושאים של אהבה נכזבת ורגשות עמוקים. שירים כמו "אני בוכה" ו"מה עשית לי" מתארים את כאב הפרידה והקושי לראות את האהובה עם אחר.
רשימת רצועות

| מס' | שם | מילים | לחן | הפקה | משך |
| --- | --- | --- | --- | --- | --- |
| 1. | אני בוכה  | רון ביטון, מאור שטרית, בנימין אלבז, מוטי כוחי, נאור טיבי ודניאל צ'רננקו | ביטון, שטרית, אלבז, כוחי, טיבי וצ'רננקו | שטרית | 2:41 |
| 2. | אופוריה  | אבי אוחיון | אוחיון ומתן דרור | דרור | 3:17 |
| 3. | נחלת בנימין  | ביטון, שטרית, עילאי אלמקייס וכוחי | ביטון, שטרית, אלמקייס וכוחי | שטרית | 2:58 |
| 4. | בלאגן  | ביטון, שטרית ואיתי לוי | ביטון, שטרית ולוי | שטרית | 2:48 |
| 5. | מה עשית לי  | ביטון ושטרית | ביטון ושטרית | שטרית | 3:02 |
| 6. | גן עדן  | אוחיון | אוחיון ודרור | דרור | 2:37 |
| 7. | שיק שאק שוק  | ביטון ושטרית | ביטון, שטרית וכוחי | שטרית | 3:00 |
| 8. | הלכת איתו  | ביטון ואוחיון | ביטון, אוחיון ושטרית | שטרית | 3:37 |
| 9. | נשיקות ודמעות  | ביטון, שטרית וטל קסטיאל | ביטון, שטרית וקסטיאל | שטרית | 3:11 |
| 10. | נסיכת הכפר  | אוחיון ורותם חן | חן, מור אוזן, אוחיון ודרור | דרור | 2:45 |
| 11. | כל החברים סביבנו  | ביטון, שטרית ולוי | ביטון, שטרית ולוי | שטרית | 3:18 |
משתתפים

איתי לוי – שירה (כל הרצועות), כתיבה והלחנה (4,11)
אבי אוחיון – כתיבה והלחנה (2,6,8,10), שייקר (2,10)
אבי יפרח – בס (10)
אוהד בסון – גיטרות (3,4)
אור כהן – קלידים אתניים וכינורות (4,7), קלידים וכלי הקשה (10)
איציק קדם – קלידים (2), תכנותים (10)
אלעד טרי – פסנתר ושייקר (2), קלידים (10)
אסף צרויה – קלידים (2,6,10)
בנימין אלבז – כתיבה והלחנה (1)
דניאל צ'רננקו – כתיבה והלחנה (1)
טל קסטיאל – כתיבה והלחנה (9)
יוני קובני – גיטרות (6,10)
מאור שטרית – כתיבה (1,3,4,5,7,9,11), הלחנה, עיבוד, הפקה מוסיקלית, קלידים, תיכנותים, קולות, מיקס ומאסטר (1,3,4,5,7,8,9,11)
מוטי כוחי – כתיבה (1,3), הלחנה (1,3,7), קלידים (3,7,10) ותיכנותים (3,7)
מור אוזן – גיטרות (2,6,10), קלידים (2,6), הלחנה (10)
מיקי אביעוז – גיטרות ובס (5,8,11)
מתן דרור – הלחנה, ביט, קלידים, תכנותים, מיקס ומאסטרינג (2,6,10), עיבוד, הפקה מוזיקלית ומוג (2,6)
נאור טיבי – כתיבה והלחנה (1)
עומרי זליג – בגלמה ובוזוקי (8)
עידן בקשי – קולות (6)
עידן שניאור – גיטרות (2,3)
עילאי אלמקייס – כתיבה והלחנה (3)
רון ביטון – כתיבה, הלחנה, קלידים ותיכנותים (1,3,4,5,7,8,9,11)
רותם חן – כתיבה והלחנה (10)
שי ברקוביץ' – סקסופון (3)
שמעון יחיא – גיטרות (9)
הערות שוליים

1 2  גיל משעלי, ‏שבוע לפני האלבום החדש: איתי לוי גונז את שיתופי הפעולה שהקליט, באתר ‏מאקו‏, 11 במרץ 2025
↑  גיל משעלי, ‏אחרי האלבום שנגנז: איתי לוי משחרר אלבום חדש, "11", באתר ‏מאקו‏, 16 במרץ 2025
| איתי לוי |
| --- | --- | --- |
| אלבומי אולפן | מה עובר עלייך • כל העיר יודעת • שורדים אהבה • שתישרף האהבה ‏•‏‏ הולכת יחפה ‏•‏‏ מחכה שתבואי ‏•‏‏ אחת לדקה ‏•‏‏ 11 |  |
| מיני-אלבומים | הולכת יחפה • סופה של חול |  |
| ערכים קשורים | ליאם הפקות • "הכוכב הבא" |  |
| איתי לוי - סינגלים |
| --- | --- | --- |
| מה עובר עלייך | "כמעט שיר אהבה" • "מה עובר עלייך" • "בלילות קרים" • "ילדות של פעם" • "נשב ונדבר" • "אף אחת אחרת" |  |
| כל העיר יודעת | "יום שני" • "חוטים ומיקרופונים" • "5 מילים" • "כל העיר יודעת" • "שריקות" • "בשעות המתות" |  |
| שורדים אהבה | "מסיבה בחיפה" • "הפוך" • "היי את" • "פרח בשממה" • "ג'סטה" |  |
| שתישרף האהבה | "שתישרף האהבה" • "מאמו" • "אחרי הכל מתגעגע" • "פתאום אהבה" • "מסיבת רווקים" • "כמעט שנתיים" • "הנה זה בא" • "קירות" • "חיוך קטן" • "קעקוע על הלב" • "השמחה שלנו" • "טכנו" • "בואי לתמיד" • "הזמן שלנו" • "NYC" |  |
| הולכת יחפה | "הולכת יחפה" |  |
| סינגלים אחרים | "עוד יום" • "גיבורים" • "ליום הזה חיכיתי" • "חיכיתי חיכיתי" • "הלו מאמי" • "לקחת את המפתחות" • "קפה אצל ברטה" • "חצי בשבילי" • "רק בנות" • "שן ילד שן" • "אם העולם יגמר" • "את יודעת אמא" • "בסוף תמיד חוזר" |  |
חוות העלמות (ספר)

| --- | --- |

 מידע כללי
 מאת:  שולמית לפיד
 איורים:  הנרי לרולי(אנ') - הקוצרים (עטיפה)
 שפת המקור:  עברית
 סוגה:  רומן
 הוצאה
 הוצאה:  הוצאת כתר
 תאריך הוצאה:  2006
 מספר עמודים:  308
 קישורים חיצוניים
 מסת"ב:  מסת"ב 965-07-1433-2
 הספרייה הלאומית:  002515003
חוות העלמות הוא שמו של ספר שכתבה שולמית לפיד ב-2006 המתמקד בתקופת העלייה השנייה ובפעילותה של חוות העלמות שלחוף הכנרת. ספר זה הוא המשכו של הספר "גיא אוני" (שנכתב אף הוא על ידי לפיד), שבו תוארה הקמת ראש פינה בתקופת העלייה הראשונה.
רקע היסטורי

אנשי העלייה השנייה, שעלו ארצה בין השנים 1904 ל-1914, בחנו צורות שונות של התיישבות בארץ ישראל. בין השאר הוקמו בתקופה זו הקולקטיב בסג'רה של מניה וילבושביץ, הקומונה החדרתית, אום ג'וני, קבוצת דגניה, הקואופרציה במרחביה ועוד. אחד מניסיונות ההתיישבות היה חוות העלמות. חווה זו, על שפת הכנרת, הוקמה ביוזמתה של חנה מייזל שוחט על מנת להכשיר חלוצות לעבודה חקלאית. בין השאר עבדו במקום חנה צ'יזיק, שרה שטורמן (אשתו של משה עמי-עד), עטרה קרול (אשתו של חיים שטורמן), רחל בלובשטיין ואחותה שושנה בלובשטיין, ציפורה דרוקר, לאה מירון כצנלסון, שרה לייקין, שרה מלכין, רחל רוזנפלד, ציפורה אברמסון, יהודית קרביצקי ועוד.
ראו גם

גיא אוני (ספר)
גיא אוני (סרט)
חוות העלמות
הערות שוליים

↑  שמה של נוניה הוא שיבוש של השם המופיע בתלמוד "מגדל נוניא" ומתייחס אתר לחוף הכנרת
↑  סיפורה של פאניה מתואר בספר "גיא אוני"
↑  דב בער היה ביפו בדרכו למשימת שמירה ברחובות יחד עם יצחק נדב ומנדל פורטוגלי
↑  מתוך הערכה לעזרתם נקרא התינוק עלי על שם ראש השבט
ויליאמס F1

| --- | --- |
סמל קבוצת ויליאמס החל מעונת 2025

 בסיס:  גרוב, אוקספורדשייר, אנגליה
 מנהל קבוצה:  ג'יימס ואולס
 מייסד:  פרנק ויליאמס   פטריק הד
 www.williamsf1.com
 עונת 2025 בפורמולה 1
 נהגים:  תאילנד אלכסנדר אלבון   ספרד קרלוס סאינס
 נהגי מבחן:  גרמניה מיק שומאכר
 שלדה:  FW45
 מנוע:  מרצדס F1 M14 E Performance
 קריירת פורמולה 1
 מרוץ היסטורי ראשון:  כקבוצה: גרנד פרי ספרד 1977   כיצרן: גרנד פרי ארגנטינה 1978
 מרוץ היסטורי אחרון:  גרנד פרי אוסטרליה 2025
 מספר מרוצים:  כקבוצה: 839   כיצרן: 828
 אליפויות יצרנים:  9 (1980, 1981, 1986, 1987, 1992, 1993, 1994, 1996, 1997)
 אליפויות נהגים:  7 (1980, 1982, 1987, 1992, 1993, 1996, 1997)
 ניצחונות:  114
 פודיומים:  313
 נקודות:  3,639 (3,645)
 פול פוזישן:  128
 הקפות מהירות:  133
 מקום בעונת 2024:  9 (17 נק')
 
לוגו הקבוצה בשנים 2014–2018
ויליאמס F1 (באנגלית: Williams Grand Prix Engineering Limited) היא קבוצת מרוצים בריטית, המתחרה בסבב הפורמולה 1.
הקבוצה הוקמה בשנת 1977 על ידי סר פרנק ויליאמס והמהנדס פטריק הד. ויליאמס נחשבת לאחת הקבוצות המצליחות בתולדות הפורמולה 1 לאחר שמאז הקמתה זכתה ב-9 אליפויות יצרנים וב-7 אליפויות נהגים.
בין נהגיה המפורסמים של הקבוצה ניתן למנות את קקה רוזברג, נייג'ל מנסל, דיימון היל, ג'נסון באטן, נלסון פיקה, אלן פרוסט ואיירטון סנה.
היסטוריה > מנועי פורד (1983–1977)

שורשיה של קבוצת ויליאמס נעוצים עוד בשנת 1969 כאשר פרנק ויליאמס חובב ספורט מוטורי מגיל צעיר, ייסד את קבוצת המרוצים פרנק ויליאמס רייסינג קארס (Frank Williams Racing Cars) כדי להשתתף במרוצי הפורמולה 1. למרות ציפיות מוקדמות הקבוצה לא זכתה להצלחה מאחר שמכוניותיה היו לא תחרותיות ועונת 1976 הייתה עונתה האחרונה של הקבוצה בסבב.
בשנת 1977 גייס ויליאמס מהנדס צעיר בשם פטריק הד ויחד הקימו את קבוצת המרוצים ויליאמס-הד. מרוץ הבכורה של ויליאמס כקבוצה התקיים בגרנד פרי ספרד בעונת 1977 לאחר שהשתתפה במרוץ תחת מכונית מארצ' 761 (יצרנית מכוניות מרוצים בריטית) מצוידת במנוע פורד. במהלך העונה כשלה הקבוצה בנסיונותיה לזכות בנקודות ואת הישג השיא שלה רשמה בגרנד פרי איטליה לאחר שסיימה במקום השביעי.
בעונת המרוצים 1978 נרשמה הקבוצה לראשונה גם כיצרנית עצמאית לאחר שפטריק הד פיתח את מכונית הויליאמס הראשונה מתוצרתה: ויליאמס FW06, מצוידת במנוע מתוצרת פורד. לעונה זו החתימה ויליאמס את נהג המרוצים האוסטרלי אלן ג'ונס. מרוץ הבכורה של ג'ונס יחד עם הקבוצה התקיים בגרנד פרי ארגנטינה אך ג'ונס נאלץ לפרוש לאחר 36 הקפות עקב תקלה במערכת הדלק של המכונית. את הנקודות הראשונות שלה השיגה הקבוצה בגרנד פרי דרום אפריקה לאחר שאלן ג'ונס סיים את המרוץ במקום הרביעי. את הפודיום הראשון השיגה הקבוצה בגרנד פרי ארצות הברית לאחר שג'ונס סיים במקום השני ובנוסף קבע את זמן ההקפה המהיר ביותר במרוץ. את עונת 1978 סיימה קבוצת ויליאמס במקום ה-10 בטבלת אליפות היצרנים לאחר שצברה 16 נקודות ונהגה אלן ג'ונס סיים במקום ה-12 בטבלת אליפות הנהגים.
לעונת המרוצים 1979 פיתח פטריק הד את מכונית ה-FW07 החדשה ולקבוצה הצטרף הנהג השווייצרי קליי רגצוני לצדו של אלן ג'ונס. את הנקודות הראשונות שלה בעונה זו השיגה הקבוצה בגרנד פרי מונקו לאחר שרגצוני סיים את המרוץ במקום השני. בעונה זו השיגה קבוצת ויליאמס את ניצחונה הראשון אי פעם בפורמולה 1 לאחר שרגצוני ניצח במרוץ הבית שלה גרנד פרי בריטניה. הישג נוסף במרוץ זה רשמה הקבוצה לאחר שנהגה אלן ג'ונס זינק מעמדת הפול פוזישן. הצלחת הקבוצה נמשכה כאשר רשמה ניצחון שני ברציפות לאחר שאלן ג'ונס ניצח בגרנד פרי גרמניה שנערך בהוקנהיימרינג, ורגצוני סיים את המרוץ אחריו במקום השני. ג'ונס המשיך וניצח אף את שני המרוצים הבאים שנערכו באוסטריה ובהולנד, וניצח גם את גרנד פרי קנדה. את עונת 1979 סיימה קבוצת ויליאמס בהצלחה רבה לאחר שניצחה 5 מרוצים במהלך העונה וסיימה במקום השני בטבלת אליפות היצרנים לאחר שצברה 75 נקודות. נהגה אלן ג'ונס סיים במקום השלישי בטבלת אליפות הנהגים לאחר שצבר 43 נקודות ובן קבוצתו קליי רגצוני סיים במקום החמישי.
היסטוריה > מנועי פורד (1983–1977) > האליפות הראשונה (1980)

לעונת המרוצים 1980 החתימה קבוצת ויליאמס את הנהג הארגנטיני קרלוס ראוטמן במקומו של קליי רגצוני שעזב. העונה נפתחה בהצלחה רבה לאחר שאלן ג'ונס זינק מעמדת הפול פוזישן וניצח במרוץ פתיחת העונה שנערך בארגנטינה, ובנוסף רשם את זמן ההקפה המהיר ביותר במרוץ. הצלחת הקבוצה נמשכה כאשר ראוטמן ניצח בגרנד פרי מונקו היוקרתי, ואלן ג'ונס הוסיף למאזנו עוד 4 ניצחונות במהלך העונה, בסופה זכה באליפות העולם לנהגים וקבוצת ויליאמס זכתה לראשונה בתולדותיה באליפות העולם ליצרנים לאחר שצברה במאזנה 120 נקודות.
עונת 1981 נפתחה בהצלחה רבה עבור ויליאמס לאחר שג'ונס ניצח במרוץ פתיחת העונה שנערך בלונג ביץ' ובן קבוצתו ראוטמן סיים שני. ראוטמן הוסיף וניצח במרוץ הבא אחריו שנערך בברזיל, וניצח בנוסף גם את גרנד פרי בלגיה שנערך במסלול ספא. ניצחון נוסף רשמה הקבוצה לאחר שג'ונס ניצח במרוץ סיום העונה שנערך בלאס וגאס. בסוף עונה 1981 זכתה ויליאמס באליפות היצרנים בפעם השנייה ברציפות לאחר שצברה 95 נקודות, ונהגה קרלוס רויטמן סיים במקום השני בטבלת אליפות הנהגים לאחר שצבר 49 נקודות, נקודה אחת בלבד פחות מנלסון פיקה שזכה באליפות העולם.
לעונת 1982 החתימה קבוצת ויליאמס את הנהג הפיני קקה רוזברג במקומו של אלן ג'ונס שפרש. רוזברג רשם ניצחון בגרנד פרי שווייץ, סיים 5 פעמים בפודיום וזכה בסוף העונה באליפות הנהגים. ויליאמס סיימה את העונה במקום הרביעי בטבלת אליפות היצרנים שבמאזנה 58 נקודות. בסוף עונה זו הבין פרנק ויליאמס כי מכוניות הקבוצה עלולות שלא להיות תחרותיות עוד בשנה הבאה ואם בכוונת הקבוצה להישאר בדרג הבכיר של קבוצות הפורמולה 1 עליה להצטייד במנוע חדש. על כן החל ויליאמס בחיפוש אחר חברת מנועים גדולה כגון BMW או רנו שבאפשרותה לספק לקבוצתו מנועי טורבו.
היסטוריה > מנועי הונדה (1987–1983)

החל מעונת 1983 החלה חברת הונדה לספק מנועים לקבוצה. הישג השיא של ויליאמס בעונה זו נרשם בגרנד פרי מונקו לאחר שנהגה קקה רוזברג ניצח במרוץ היוקרתי. בסוף העונה קבוצת ויליאמס סיימה שוב במקום הרביעי בטבלה שבמאזנה 36 נקודות.
ראו גם

אקדמיית ויליאמס לנהגים
הערות שוליים

↑  Different chassis–engine combinations are scored separately. In the 1983 Constructors' Championship, Williams-Ford placed 4th with 36 points and Williams-Honda placed 11th with 2 points.
| --- | --- |
בקרת זהויות :  ISNI: 0000 0001 0681 5962 
פרנק ויליאמס 2011
ויליאמס FW06 המכונית הראשונה מתוצרת הקבוצה עמה השתתפה בעונת 1978 בפורמולה 1